Skok ná skoolseun (16) se skielike doodBryn Magree. Foto: Facebook ŉ Graad 11-leerder van die spogskool Westville Boys High School in Durban is Donderdag in die vroeë oggendure dood nadat hy die vorige dag by ŉ gimnasium inmekaargesak het. Trevor Hall, die skoolhoof van Westville Boys High, het die nuus van Bryn Magree (16) se dood in ŉ verklaring bevestig. Volgens Hall het Magree Woensdagmiddag ŉ gimnasium in Westville besoek waar hy inmekaargesak het. Hall het gesê paramedici is na die gimnasium ontbied waar hulle probeer het om Magree by te bring. Hy is na die King Edward-hospitaal gehaas waar dokters ŉ aneurisme bevestig het. Volgens die dokters was ŉ operasie nie moontlik nie omdat die aneurisme te groot was. Hy is vanoggend om 03:00 in die hospitaal oorlede. “Dokters het bevestig dat Bryn se aneurisme vir jare dormant was en te enige tyd kon manifesteer. Die aneurisme is nie deur sy oefening by die gimnasium veroorsaak nie,” het Hall gesê. Die skool het vanoggend ŉ saalbyeenkoms ter gedagtenis aan Magree gehou. Besonderhede oor die amptelike gedenkdiens sal later bekendgemaak word. Sedert die nuus van Magree se dood bekendgemaak is, het talle boodskappe van hartseer en medelye op sosiale media ingestroom. Vriende het Magree beskryf as ŉ “mooi siel met ŉ groot glimlag”. Magree word oorleef deur sy pa, Brett, sy ma, Janine, en sy broer Kian.